**Robert Sargent Shriver jr.** (født 9. november 1915 i Westminster i Maryland, død 18. januar 2011 i Bethesda i Maryland) var en amerikansk advokat, diplomat og demokratisk politiker.

Liv og virke
------------

### Oppvekst og utdannelse

Sargent Shriver var sønn av bankieren Robert Shriver og hans hustru Hilda. Foreldrene var tremenninger. Shrivers forfedre stammet fra Tyskland, og ankom med navnet Schreiber i 1721 til den daværende britiske koloni Maryland. En an hans forfedre, David Shriver, var i 1776 med på å underskrive Marylands forfatning. Sargent Shriver ble oppdratt som katolikk og holdt fast ved denne troen resten av livet.

Han fikk stipend for å gå high school ved Canterbury School i New Milford i Connecticut. Han var sommeren 1934 i Tyskland som del av utvekslingsprogrammet *Experiment in International Living*.

Høsten 1934 begynte Shriver som collegestudent ved Yale University, ble der sjefredaktør for studentavisen *Yale Daily News*, og avsluttet studiene der i 1938. Deretter begynte han ved Yale Law School.

### Karriere

Sargent Shriver var ferdig utdannet jurist fra Yale i 1941. Han var med på å stifte America First Committee for å forhindre at USA ble med i andre verdenskrig, noe landet derimot gjorde, og Shriver tjenestegjorde i United States Navy som løytnant 1941–1945.

Under John F. Kennedy og Lyndon B. Johnson jobbet Shriver med ulike former for politisk rådgivning. Han var en drivkraft bak etableringen av Peace Corps i 1961, og fungerte som direktør der frem til 1966. Han ble utnevnt til USAs ambassadør til Frankrike av president Johnson i 1968, og ble værende i stillingen inntil 1970. Han var partner i et advokatfirma i Washington, DC 1971–1986, president i Special Olympics 1984–1990, styreformann i Special Olympics fra 1990 og investor i Baltimore Orioles 1989–1993.

I 1972 ble han George McGoverns visepresidentkandidat for presidentvalget samme år, etter at Thomas Eagleton trakk seg, hvorpå McGovern og Shriver tapte mot Richard Nixon og Spiro Agnew i det endelige valget. Shriver prøvde seg som kandidat til Det demokratiske partiets presidentkandidat i 1976, men ble ikke valgt med sine 1,92 % av stemmene i primærvalgene.

Han var gift med nå avdøde Eunice Kennedy Shriver, søster av John F. Kennedy, fra 1955, og hadde fem barn sammen med henne. Datteren Maria Shriver var gift med tidligere guvernør Arnold Schwarzenegger.

Han ble tildelt Presidentens frihetsmedalje av Bill Clinton i 1994.

Shriver fikk diagnosen Alzheimers sykdom i 2003.

Litteratur
----------

* Stossel, Scott: *Sarge: The Life and Times of Sargent Shriver*. Washington, DC: Smithsonian Books, 2004.

Referanser
----------

1. 1 2   Encyclopædia Britannica Online, oppført som R. Sargent Shriver, Encyclopædia Britannica Online-ID biography/R-Sargent-Shriver, besøkt 9. oktober 2017[Hentet fra Wikidata]
2. 1 2   Gemeinsame Normdatei, besøkt 27. april 2014[Hentet fra Wikidata]
3. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
4. 1 2   Munzinger Personen, Munzinger IBA 00000009630, besøkt 9. oktober 2017[Hentet fra Wikidata]
5. 1 2 3 4   Kindred Britain[Hentet fra Wikidata]
6. ↑   The Peerage person ID p6521.htm#i65209, besøkt 7. august 2020[Hentet fra Wikidata]
7. 1 2 3 4 5   The Peerage[Hentet fra Wikidata]
8. 1 2  Bill McGuire (18. januar 2011). «Sargent Shriver, Peace Corps Founder and VP Candidate, Dies» (film) **(engelsk)**. Besøkt 19. januar 2011.
9. ↑  David von Drehle (18. januar 2011). «Sargent Shriver, 1915-2011: the Kennedy In-Law Who Was the Real Deal» **(engelsk)**. TIME Magazine. Arkivert fra originalen 19. januar 2011. Besøkt 19. januar 2011.

Eksterne lenker
---------------

* (en) Sargent Shriver – kategori av bilder, video eller lyd på Commons Rediger på Wikidata
* Biografi hos Sargent Shriver Peace Institute
* Biografi hos Shriver Center

|  |  |
| --- | --- |
| Oppslagsverk/autoritetsdata | Store Danske Encyklopædi **·** Encyclopædia Britannica **·** Deutsche Biographie **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** Munzinger (iba) **·** Discogs
 |